Politiet beretter indtil videre om ti anmeldelser.

Søndag har Kristian Pihl Lorentzen (V) været på valgoffensiv i det midt- og vestjyske. Venstre-politikeren har lejet et damplokomotiv, der søndag har fragtet flere politikere og vælgere rundt i landsdelen.

Den offensiv har søndag eftermiddag igennem kastet flere naturbrande af sig, oplyser Midt- og Vestjyllands Politi.

- Den første anmeldelse fik vi klokken 12.28, og så har vi indtil videre haft ni siden, fortæller Henrik Nielsen, der er vagtchef hos Midt- og Vestjyllands Politi.

- Det er formentlig gnister fra skorstenen på toget, der er årsagen.

Nordvestjyllands Brandvæsen rykkede ud til den første brand mellem Dommerby og Højslev ved Skive søndag middag. Her brændte et naturområde på omkring 3000 kvadratmeter.

Indsatsleder Jan Christensen oplyste tidligere på dagen, at den brand var under kontrol efter 20-30 minutter.

Små brande i buskads

Den seneste melding om en naturbrand som følge af togets færden modtog politiet klokken 17.53.

Jeg har ikke haft planer om at sætte ild til noget Kristian Pihl Lorentzen

- Den meddelelse har vi fået fra banegården. Anmeldelserne før det har været fra Østergade, lyder det fra vagtchefen.

- Der er tale om mindre brande i noget buskads. Det er ikke nogen særlig brand, men hvis det ikke bliver opdaget, kan det blive voldsomt, siger Henrik Nielsen.

- Jeg har ikke haft planer om at sætte ild til noget

Venstre-politikeren modtog sidst på eftermiddagen meldingen om, at gnister fra lokomotivet har været skyld i flere naturbrande.

- Det er ærgerligt, men jeg har ikke haft planer om at sætte ild til noget, siger Kristian Pihl Lorentzen.

- Vi har fået tilladelse til at køre af myndighederne, for det har ikke regnet inden for den seneste tid.

Damplokomotivet har været på skinnerne siden klokken 8.30 søndag morgen, hvor det afgik fra Langå. Endestationen var Struer, inden det igen nåede Langå omkring klokken 17.15.